Fotograaf van Kaapstad soek miljoene by Elton John oor beweerde plagiaat | Maroela Media
Fotograaf van Kaapstad soek miljoene by Elton John oor beweerde plagiaat
'n Fotograaf van Kaapstad het 'n hofaansoek in Amerika ingedien waarin hy beweer dat Sir Elton John sy liedjie se lirieke gesteel het.
Die Sunday Times berig dat Guy Hobbs van plan is om Elton John, liriekskrywer Bernie Taupin en die maatskappy Big Pig Music vir plagiaat en tantièmes te dagvaar, aangesien hul liedjie Nikita soortgelyke lirieke bevat vir 'n liedjie wat hy geskryf het, genaamd Natasha. Hobbs sê hy het meer as 25 jaar gewag voordat hy besluit het om die saak na die Amerikaanse Streekshof in Chicago, Illinois, te neem, aangesien hy gehoop het John en Taupin sou hom 'n skikkingsbedrag aanbied.
Hobbs sê hy glo Nikita het reeds meer as $15 miljoen sedert die liedjie in 1985 uitgereik is, verdien en hy wil ten minste 'n derde van dié fondse hê. "Ten spyte van die groot sukses het Elton en Bernie nog nooit baie oor die liedjie gepraat, of gesê waar die inspirasie vandaan gekom het nie."
Hobbs beweer ook dat hy die liedjie wat reeds in 1985 'n treffer was, se lirieke eers in 2001 gehoor het. Hobbs sê hy het in 1984 sy lirieke aan 'n aantal musiekuitgewers, insluitend Big Pig, gestuur. Hy sê hy kan die egtheid van sy eis bewys, aangesien hy 'n ongeopende geregistreerde brief van die werk wat hy aan homself in Mei en November 1983 gestuur het, gehou het.
Hobbs, wat in Australië gebore is, beskryf in die hofaansoek sy eerste werk in 1982 was as 'n fotograaf op 'n Russiese passasierskip, die Taras Shevchenko, nadat hy fotografie in die Verenigde Koninkryk studeer het. Hy het verlief geraak op 'n Sovjek-kelnerin, Natasha. Die verhouding was egter verdoem, alhoewel Hobbs die skip kon verlaat, moes Natasha agterbly.
'n Woordvoerder vir John en Taupin sê Hobbs se eis is ongegrond en dat sy kliënte "verras en teleurgesteld" was deur die dagvaardiging. "Kortliks, die eis dra geen water nie. Die feit dat Hobbs 26 jaar ná die uitreiking van Nikita besluit het om sy hofsaak te bring trek sy motiewe in twyfel."
Nikita is een van Sir Elton John se gewildste liedjies en een van sy grootste treffers. Dit is 'n ballade oor die onmoontlike liefde tussen 'n Westerse man en 'n Oos-Duitslandse vrou midde die Koue Oorlog.